कक्राझार सहरनि बगानसालियाव थानाय मिरु एबसुनि गाहाइ मावखुलि बड’फा हाउसआव दुलाराय बर’ फरायसा आफाद सुंदयै एबसुनि बानजायनायाव मोनसे खौरांगिरि मेल खुंफुं जायो  । एबसुनि बानजायनायाव खुंफुंनाय खौरांगिरि मेलआव मिरु एबसुनि आफादगिरि दिपेन बर’आ बुङोदि थांनाय 27 जानुवारीआव हाथियार लानानै सोमावसारग्रा हानजा एन डि एफ बिनि मोनब्रै हानजा,  एबसु आरो इउ पि पि अ’जों थामथि गोजोन बर’ गोरोबथा बि टि आरआ  जानानै थाङो  । एबसुनि गुबै थांखियानो बि टि आर गोरोबथानि  दफाफोरखौ फारि-फारि  मावफुंनांगौ आरो मिरु सोरखार आरो रायजो  सरखारा रायजो- राजाफोरनो गोहो होनांगौ। थांनाय माखासे समफोराव बर’फोरनि माखासे सानसुमै मेलेमजिबिफोरा  बि टि आर गोरोबथाखौ  नायबिजिरनो गोनां दं होननानै बुंनाय आरो  बि टि आर गोरोबथाआ  बर’फोरनि गेजेराव गोजोन खौसेथि लाबोआखै होन्नानै बानबुंथि होबोबाय थानायफोरा थारैनो बर’ हारिनि थाखाय  जोबोत दुखुनांथाव होननानै  एबसुनि आफादगिरि दिपेन बर’आ बुङो।